Mandat per la Festa federala d'ingrazchamaint 1998: La Regenza a las abitantas ed als abitants dal chantun Grischun

Charas convaschinas, chars convaschins!

Daspö passa 150 ans vain prelet il mandat da la Regenza per la Festa federala d'ingrazchamaint illas baselgias da nos chantun. Il mandat per la Festa federala d'ingrazchamaint voul exprimer la colliaziun tanter la baselgia ed il stadi e rinviar a l'importanza da las valuors fundamentalas da la religiun cristiana per l'agir dal stadi. Ingon ha la Regenza l'occasiun da far ün pêr ponderaziuns fundamentalas davart la relaziun actuala tanter la baselgia ed il stadi, tanter la religiun e la società.

La società dad hoz perda vi e plü l'orientaziun. Las valuors fixas da la convivenza sociala chi valaivan fin uossa scroudan, sainza cha valuors equivalentas subaintran in lur pè. Il möd da pensar e d'agir solidaric vain s-chatschà vi e plü d'ün individualissem fich marcant, chi'd es l'expressiun d'ün'exageraziun da la libertà persunala sco valur fundamentala. Fatschendas decisivas da grand'importanza per la società e pel stadi vegnan missas a chantun sül terrain püramaing privat. Las decisiuns da valuors, las fixaziuns da valuors, l'orientaziun da la vita e las persvaziuns sun exclusivmaing fatschendas privatas e privadas d'üna discussiun publica. A la lunga nu po la società però exister sainza ün consens impegnativ davart las valuors. In nos temp ha la baselgia perquai la gronda ed a listess mumaint però eir fich pretensiusa mischiun da transmetter las valuors eticas e moralas fundamentalas a la società ed a seis commembers e d'avair uschè ün effet positiv sün nossa convivenza. Quai succeda in prüma lingia tras l'exaimpel vivü. L'ingaschamaint social da la baselgia es üna provocaziun permanenta, eir publica e politica: nempe da nu laschar a l'abandun ils debels, ils amalats ed ils dischavantagiats. L'orientaziun etica e la conscienza da la società e dal singul vegnan sustgnüdas eir inavant da las posiziuns cleras da la baselgia in dumandas importantas da la vita. Quistas posiziuns sun ün elemaint indispensabel per fuormar l'opiniun. Il stadi nu pudarà bainschi brich sieuer adüna e dapertuot la vusch da la baselgia; ma el es bain cusglià, sch'el dà udientscha a quista vusch e sch'el tilla tegna adaquint per trar sias decisiuns. Be scha la baselgia ed il stadi coopereschan in möd constructiv, schi pon gnir evas ils problems cumplexs, culs quals nossa società vain confruntada hoz.

La Festa federala d'ingrazchamaint stess esser perquai per nus tuots ün'occasiun speciala per ponderar davart las consequenzas da tscherts svilups da la società e per ans trar adimmaint las valuors fundamentalas da la cretta cristiana chi sun: charità, toleranza, chüra e güstia. Quistas valuors sun las premissas principalas per üna vaira cumünanza statala. Ponderain che cha minchün da nus po far concretamaing sün seis lö, in sia famiglia, in sia professiun, in sias funcziuns publicas ed in seis uffizis, per cha quistas valuors as manifestan darcheu in nossa società. Provain d'agir adüna tenor quists princips eir in situaziuns plü difficilas. Nus vulain appellar da S'ingaschar per quista mera!

Cun quistas ponderaziuns As vulain nus racumandar, charas convaschinas e chars convaschins, sco eir tuot noss conumans e nus svess in man dal Segner.

Cuoira, settember 1998 In nom da la Regenza

Il president: Luzi Bärtsch

Il chancelier: dr. Claudio Riesen

Gremi: Regenza

Funtana: rg Chancellaria chantunala dal Grischun

Data: 16-09-1998